Skud jou Wêreldbeker-skuld af - Die Kwêvoël
Skud jou Wêreldbeker-skuld af
July 30, 2010 August 4, 2010 kwevoel
Die 2010 FIFA Wêreldbeker het gekom en gegaan, of het dit? Het jy dermate aan die sokkerdolheid toegegee dat jy nou drastiese stappe moet doen om jou finansies weer op koers te kry?
Moenie moedeloos raak nie, sê Gerhard Hartman Ontwikkelingsbestuurder van Sanlam Thabazimbi. "Dit is nou die regte tyd om die voordele van gesonde finansiële beplanning op die proef te stel." Hy stel 'n paar maklike stappe voor:
Doen voorraadopname en stel 'n begroting op
Neem beheer en stel 'n begroting van jou inkomste en uitgawes op. Onthou, jou inkomste gaan waarskynlik nie verander nie, maar die meeste mense kan maklik onnodige uitgawes besnoei, deur bv. minder dikwels te gaan uiteet.
Beplan 'n einde aan skuld
Betaal altyd eerste die skuld met die hoogste rentekoers. Gebruik kredietkaarte vir die gerief en nie vir die krediet nie. Betaal elke maand die volle bedrag en maak asof die begrotingsfasiliteit nie bestaan nie.
Organiseer jou banksake
Moenie geld mors met al daardie verskillende bankrekenings nie. Tjeks en debietorders is die duurste betaalwyses. Dit is goedkoper en gerieflik om jou banksake en betalings elektronies deur die Internet of per telefoon te doen.
Jy is dit aan jouself en jou gesin verskuldig om te spaar en vir aftrede voorsiening te maak. Nou is die beste tyd om daarmee te begin.
Moenie na ander luister nie
Moenie na jou buurman, sy vriend of jou braaimaats luister wanneer jy finansiële advies soek nie. Kry vir jou 'n betroubare finansiële adviseur en maak seker dat hy of sy die ondersteuning van 'n gevestigde maatskappy, toepaslike opleiding en goeie verwysings het.
Wees op jou hoede vir bedrog
Moenie in die versoeking kom om beloftes van ongelooflike groei en opbrengs te glo nie. As jy ongerus voel oor iets, los dit dadelik!
Dit is NOU die tyd om jou finansiële toekoms te beplan deur gesonde beginsels toe te pas. Wees in beheer van jou geld – en jou toekoms.